Úrad vlády SR						   Na rokovanie vlády SR
Sekcia hospodárskej politiky					    dňa 26. 9. 2001
									    k číslu: 6290/2001
									    k bodu: 23

S t a n o v i s k o

ku Kontrolnej správe o plnení Programu starostlivosti o Národný park Slovenský raj
___________________________________________________________________ 

I.

     Materiál na rokovanie vlády SR predkladá minister životného prostredia na základe uznesenia vlády SR č. 711/1996.

     Materiál obsahuje návrh uznesenia, predkladaciu správu, vyhodnotenie plnenia programu, vyhodnotenie pripomienok a návrh komuniké.

     V citovanom uznesení vlády SR, ktoré bolo prijaté k návrhu Programu starostlivosti o Národný park Slovenský raj do roku 2006 (ďalej program starostlivosti) bolo uložené ministrom životného prostredia, pôdohospodárstva, hospodárstva, vnútra, dopravy, pôšt a telekomunikácií a ministerke školstva zabezpečiť realizáciu opatrení obsiahnutých v programe starostlivosti a ministrovi životného prostredia predložiť do 30. júna 2001 kontrolnú správu o plnení programu starostlivosti.
     
     Materiál už bol predložený na rokovanie vlády SR dňa 11.7.2001, na žiadosť predkladateľa  bol však z  rokovania stiahnutý. Preto predložená verzia je označená ako – nové znenie.

II.

     V rámci medzirezortného pripomienkového konania uplatnili k predloženému materiálu z 13 oslovených rezortov pripomienky 4 rezorty – MDPT SR, MP SR, MH SR a MF SR. Vo vyhodnotení medzirezortného pripomienkového konania sú všetky pripomienky označené ako akceptované. Treba však upozorniť, že pripomienky  MP SR (doplniť pôvodný názov správy tak, aby korešpondoval so znením uznesenia vlády, t.j. doplniť ho o slová „do roku 2006“) a MF SR (k textu návrhu uznesenia) neboli do dokumentu premietnuté.

III.

     Cieľom predloženého dokumentu je vyhodnotiť plnenie úloh, ktoré boli stanovené pre jednotlivé rezorty v Programe starostlivosti o Národný park Slovenský raj do roku 2006.

     Program obsahuje 54  úloh s určením gestora, termínu splnenia a s kvantifikáciou nákladov na ich realizáciu.

     Z vyhodnotenia plnenia úloh vyplýva, že splnených bolo 11 úloh, 33 úloh je rozpracovaných a 10 úloh je nesplnených i keď termín ich realizácie bol rok 1998 resp. pri 2 úlohách rok 1997. Hlavným uvádzaným dôvodom nesplnenia úloh bol nedostatok finančných prostriedkov.

     Z pôvodne plánovaných finančných nákladov na realizáciu Programu (63 765 tis. Sk zo štátneho rozpočtu) sa na realizáciu úloh vynaložilo iba 6 235 tis. Sk, čo je necelých 10% predpokladaných nákladov.

     Oproti pôvodnému zneniu sa predložená verzia líši iba tým, že úloha I – 7 bola medzičasom splnená (predtým rozpracovaná) a úloha I – 16 (doriešiť režim a spôsob parkovania v záchytných parkoviskách na území NP v strediskách CR Hrabušická píla – Sokol a Dedinky) bola z programu starostlivosti vyradená. Z názvu dokumentu vypadlo časové ohraničenie programu – do roku 2006. Text dokumentu v ostatných častiach je  v podstate nezmenený.
     
       V našom stanovisku z 11. júla 2001 sme uviedli, že z kontrolnej správy ministra životného prostredia vyplýva, že po uplynutí takmer polovice obdobia, na ktoré bol program stanovený, sa (vo finančnom vyjadrení) splnila iba desatina stanovených zámerov. To vedie najmä k týmto otázkam:
-	je ťažisko problému iba v nedostatku zdrojov alebo bolo predurčené rozsiahlosťou projektu už  v čase jeho prijatia, t.j. je Program reálny?
-	aké sú predpoklady, že v druhej polovici obdobia vymedzeného na realizáciu Programu sa situácia vo financovaní zásadne zmení?
-	sú náklady na jednotlivé opatrenia uvedené v cenách r. 1996 alebo sú v bežných cenách r. 2001? Ak ide o ceny r. 1996, je rozsah zaostávania za pôvodnými predstavami Programu ešte väčší,
-	možno oprávnene predpokladať, že odporúčané opatrenie (bod C.1. navrhovaného uznesenia vlády)    situáciu nezmení a v ďalších rokoch sa bude problém reprodukovať.

     Predložená verzia dokumentu na tieto otázky nedáva odpovede, preto si dovoľujeme ponechať v stanovisku naše pôvodné odporúčanie vláde SR, v ktorom navrhujeme (podobne ako v prípade Programu starostlivosti o NP Malá Fatra) posúdiť obsah Programu, jeho reálnosť a potom prijať uznesenie, ktoré by umožňovalo a najmä odôvodňovalo taký odklon od zamýšľaných zámerov aký jestvuje teraz vo vzťahu  k cieľom stanoveným v roku 1996.

Bratislava 19. septembra 2001